b"\n_START_ARTICLE_\nPaquita Ferr\xc3\xa0ndiz\n_START_SECTION_\nBiografia\n_START_PARAGRAPH_\nFrancesca Ferr\xc3\xa0ndiz i Castells va iniciar la seva s\xc3\xb2lida traject\xc3\xb2ria teatral en la infantesa. L'any 1928, amb set anys, va actuar a La Gl\xc3\xb2ria, de Ramon Garriga, i als onze, al teatre Romea amb La volta al m\xc3\xb3n en patinet, de Jordi Canig\xc3\xb3. L'any 1935 va estrenar al Teatre Novetats l'obra Roser florit, representant el paper de Maria dels \xc3\x80ngels, que Josep M. de Sagarra havia escrit expressament per a ella. L'any 1931 va entrar a la companyia Vila-Dav\xc3\xad, on va treballar fins a l'any 1939._NEWLINE_Entre 1939 i 1946, Ferr\xc3\xa0ndiz va treballar en companyies de teatre espanyol, com la de Mar\xc3\xada Fernanda Ladr\xc3\xb3n de Guevara. De tornada a Barcelona, Paquita Ferr\xc3\xa0ndiz va participar activament en la represa del teatre catal\xc3\xa0. Aix\xc3\xad va estrenar obres de Josep Maria de Sagarra com El prestigi dels morts (1946), L'hereu i la forastera (1949), Els comediants (1950) o Les vinyes del Priorat (1950). Cal destacar Bala perduda (1951), de Llu\xc3\xads Elias, que es va representar durant vuit mesos seguits, en plena postguerra. Entre 1952 i 1955, va treballar en la companyia d'Alejandro Ulloa com a primera actriu, amb cl\xc3\xa0ssics com Lope de Vega, Calder\xc3\xb3n de la Barca, Shakespeare o Zorrilla, amb qu\xc3\xa8 va fer gires per Am\xc3\xa8rica. Tamb\xc3\xa9 va treballar sota la direcci\xc3\xb3 d'Esteve Polls al Teatre Romea._NEWLINE_Durant els anys quaranta va fer doblatge de pel\xc2\xb7l\xc3\xadcules en castell\xc3\xa0 i una gira per Am\xc3\xa8rica amb la companyia d'Alejandro Ulloa, a finals dels seixanta actu\xc3\xa0 amb la Companyia Adri\xc3\xa0 Gual, i des dels anys setanta va intervenir amb Pau Garsaball a les obres d'\xc3\x80ngel Guimer\xc3\xa0 La filla del mar (1971) i Terra baixa (1976), aquesta darrera protagonitzada per Enric Maj\xc3\xb3, i El Caf\xc3\xa8 de la Marina (1983), de Sagarra._NEWLINE_Junt amb l'actor Pere Gil, el seu marit, va inaugurar el teatre Alexis amb l'obra Camarada Cupido, de Xavier Reg\xc3\xa0s (1955). L'any 1960 va guanyar el premi d'interpretaci\xc3\xb3 especial del Cicle de Teatre Llat\xc3\xad pel paper d'Ant\xc3\xb2nia de La dida, de Frederic Soler. L'any  1962 va actuar a  Joc de taula d'Enric Ortenbach, el 1968 a Cara de plata de Valle-Incl\xc3\xa1n i el 1969 a Los delfines, de Jaime Salom. Cap a la fi dels anys seixanta va col\xc2\xb7laborar amb la Companyia Adri\xc3\xa0 Gual, i des dels setanta va actuar, al costat de Pau Garsaball a les obres La filla del mar (1971) i Terra baixa (1976), d'\xc3\x80ngel Guimer\xc3\xa0. Tamb\xc3\xa9 amb Garsaball va participar en la reeixida reposici\xc3\xb3 d'El caf\xc3\xa8 de la Marina (1983), de Sagarra al Teatre Romea._NEWLINE_L'any  1981 reb\xc3\xa9 el premi Ciutat de Barcelona i el 1983, la Creu de Sant Jordi, per la seva dedicaci\xc3\xb3 i fidelitat a l'escena catalana, a la qual havia dedicat tota la vida."